ከኮሮና ጋር በተያያዘ የተቀመጡ ክልከላዎችን ህብረተሰቡ እንዲያከብር ጠቅላይ አቃቤ ህግ አሳሰበ
አዲስ አበባ፣ (ኢዜአ) የፌደራል ጠቅላይ አቃቤ ሕግ ከኮሮና ቫይረስ ጋር በተያያዘ የተቀመጡ ክልከላዎችን በመተላለፍ የሚንቀሳቀሱ ሲገኙ ህብረተሰቡ ጥቆማ በመስጠት እንዲተባበር ጥሪ አቅርቧል።
የፌደራል ጠቅላይ አቃቤ ሕግ ወይዘሮ አዳነች አቤቤ በወቅታዊ ጉዳዮች ላይ በሰጡት መግለጫቸው በተለያዩ ቦታዎች በለይቶ ማቆያ ቦታዎች ሆነው የጤና ክትትል እያደረጉ ለሚገኙ ሰዎች ፖሊስ እስከተቀመጠው ቀነ ገደብ ድረስ ተገቢውን ጥበቃ እያደረገ ነው ብለዋል።
”እስካሁን ባለው ሦስት መንገደኞች ብቻ ሕግን ተላልፈው ሲወጡ ከህብረተሰቡ በደረሰ ጥቆማ በፖሊስ እንዲመለሱ ተደርጓል” ያሉት ወይዘሮ አዳነች ከዚህ ባለፈ ግን ሌላ የጎላ ችግር አልተስተዋለም ብለዋል።
ባለፈው ረቡዕ አንድ የኃይማኖት አባት እንዲሁ ወጥተው የነበረ መሆኑን አስታውሰው በተደረገው ክትትል ወደ ነበሩበት ሆቴል እንዲመለሱ መደረጉን አብራርተዋል።
አዲስ ዘመን መጋቢት 25/2012